Blou Bulle kontrakteer skrumskakel van Affies | AWSUM School News }
Home›Regional News›Gauteng Pretoria›PTA Central PTA South›Afrikaanse Hoër Seunskool Pretoria›Blou Bulle kontrakteer skrumskakel van Affies
Blou Bulle kontrakteer skrumskakel van Affies
AWSUM het gaan inloer by Johan Muller, skrumskakel van Affies wat by die Blou Bulle gekontrakteer is.
Eerstens baie geluk met jou kontrak met die Blou Bulle. Hoe voel dit om raakgesien te word en erkenning te kry vir jou potensiaal? Ek voel natuurlik baie goed oor dit. Ek het baie hard gewerk vir die geleentheid en ek droom al van kleins af om eendag 'n professionele rugbyspeler te word. Ek het al 'n paar beserings gekry deur hoërskool (U16 ACL by die Grantkhomo kamp en U17 SC Joint in skouer) so ek het nog nie baie rugby gespeel in die laaste 3 jaar nie. Ek het nog altyd geglo ek het die potensiaal om dit groot te maak in rugby. Ek het net 'n kans op die veld nodig gehad om myself te bewys.
Hierdie is `n baie moeilike jaar vir die Matrieks van 2020, en veral die sportmanne en meisies. Kan jy jou peroonlike gevoelens hieroor met ons deel? Dit is baie sleg dat ons nie ons laaste geleenthede op hoërskool kan beleef soos vorige jare nie, nie net op die sportveld nie maar op sosiale vlak ook. Persoonlik sien ek dit maar net dat ek die tyd moet gebruik om myself reg te kry vir die toekoms. Rugby gewys oefen ek nogsteeds sodat as die dag kom wat ek weer moet speel dan sal ek 100% reg wees om op my beste te speel. Ek was al voorheen in die posisie waar ek vêr vooruit moet oefen vir 'n seisoen, so ek fokus nou net om volgende jaar my beste rugby nog te speel en my kop en lyf in die beste kondisie te kry vir dit.
Watter invloed het jou skool op jou rugbyloopbaan gehad? Affies het my geleer dat as jy iets wil hê moet jy daarvoor werk. Ek het geleer dat jy in jouself moet glo, niemand gaan dit vir jou doen nie.
Watter persone het die grootste invloed op jou rugby tot sover gehad en op watter manier? Alwyn Hollenbach, soos familie van ons en nog altyd by my deur die goeie en slegte tye. Jan Grabie en Vic Meyer, hulle het my afgerig U15 en hulle was die eerste afrigters in Affies wat in my geglo het. Hulle het my geleer om rugby te speel soos ek vandag speel, slim rugby.
Wie is jou rolmodel in rugby en hoekom? Fourie du Preez, hy was in Affies en ek basseer my spel baie op hom. Ons albei is takties baie goed en lees die spel goed. Ek wil soos hy slim rugby speel, dis wat ek die meeste by hom geleer het. Ek het al 'n hele paar keer saam hom geoefen by die skool en al baie by hom persoonlik geleer.
Wat sien jy die meeste na uit met jou kontrak wat nou in plek is? Ek sien die meeste daarna uit om my droom uit te leef. Ek wou nog altyd net rugby na skool speel en ek het nou die geleentheid om dit te doen, ek is baie dankbaar daarvoor. Ek het nie baie rugby in die laaste drie jaar gespeel nie, a.g.v beserings en nou die virus, so ek is baie dankbaar vir die Blou Bulle dat hulle my 'n kans gee om myself te bewys op die hoogste vlak.
Wat is jou opinie oor die Bulle en hoekom het jy hulle gekies om by te teken? Die belangrikste ding is die Bulle het my 'n kans gegee om rugby te speel en om my droom uit te leef. Ek is baie dankbaar daarvoor, ek wil my beste doen om die mense wie in my geglo het voor al die trots te maak en om my beste rugby te speel wat ek kan. Dit was 'n baie maklike keuse om Bulle toe te gaan, ek wil kompeteer teen die beste spelers en spanne op die hoogste vlak, die Bulle het my 'n kans gegee om myself te bewys en dis al wat ek wou gehad het, ek is baie dankbaar vir hulle.